Rho Ophiuchi-wolkkompleks

Die Rho Ophiuchi-wolkkompleks is ’n donker newel van gas en stof wat 1° suid van die ster ρ Ophiuchi in die sterrebeeld Slangdraer lê. Op ’n afstand van 460 ligjare is dit een van die naaste stervormende streke aan die Sonnestelsel.

Eienskappe 
Die wolk strek oor  aan die hemelruim. Dit bestaan uit twee hoofstreke van digte gas en stof. Die eerste streek bestaan uit ’n stervormende wolk (L1688) en twee filamente (L1709 en L1755), terwyl die tweede een ’n stervormende streek (L1689) en een filament (L1712–L1729) bevat. Hierdie filamente is van 32,6 tot 57 ligjare lank en kan so smal as 0,8 ligjare wees. Van die strukture in die kompleks lyk of hulle veroorsaak is deur ’n skokfront wat uit die rigting van die naburige Scorpius-Centaurus-sterassosiasie deur die wolke beweeg het.

Temperature in die wolke wissel van 13 tot 22 kelvin (K), en daar is sowat 3 000 keer soveel materiaal as in die Son. Meer as die helfte van die kompleks se massa is om die wolk L1688 gekonsentreer en dit is die aktiefste stervormende streek. Daar is ook infrarooibronne in die kompleks: Altesaam 425 is naby die L1688-wolk waargeneem. Hulle is vermoedelik jong stervoorwerpe, onder meer 16 wat as protosterre geklassifiseer is, 123 as T Tauri-sterre met digte ringe en 77 as swakker T Tauri-sterre met dunner ringe. Die sterre van die laaste twee kategorieë is na raming tussen 100 000 en ’n miljoen jaar oud.

Die eerste bruindwerg wat in ’n stervormende gebied geïdentifiseer is, Rho Oph J162349.8-242601, lê in die kompleks. Een van die oudste voorwerpe aan die rand van die hoofstervormingsgebied is ’n sterring van sowat 300 AE breed met sowat twee keer die massa van Jupiter. Die miljoen jaar oue ster in die middel van die ring het ’n temperatuur van 3 000 K en is sowat 0,4 keer so helder as die Son.

Galery

Verwysings

Eksterne skakels 
 Die kleurryke wolke van Rho Ophiuchi 3 September 2007
 Jong sterre in die Rho Ophiuchi-wolk 13 November 2009
 Wye beeld van Rho Ophiucus 24 Mei 2010

Donker newels
Plaaslike Groep
Slangdraer (sterrebeeld)